
Innledning

Denne forskningsstrategien er utarbeidet for å klargjøre Institutt for Religionsvitenskap (IRV) sine satsningsområder innen forskning de neste seks årene. Instituttet har en profil som skal ivareta både allmenn religionsvitenskap og teologiske studier. For å styrke vårt forskningsmiljø vil vi ta utgangspunkt i teoretiske og metodiske perspektiver på bruk av ulike kildekategorier, ulike tolkningsstrategier og anvendelse av terminologi og begrepsapparater, og se de enkelte forskningsprosjekter som konkretiseringer av disse perspektivene.

I ”Forskningsstrategi for Sv-fakultetet” står det:

Noe forskning har eksplisitt fokus på nordområdeproblematikk, mens annen forskning bidrar med teori- og metodeutvikling og empirisk baserte undersøkelser som ikke har primært fokus på nordområdene. Disse har likevel relevans for forskning på dette feltet ved at de genererer kunnskap om globalisering, regionalisering og modernisering. (http://uit.no/svfak/forskning/2)

Dette er også en treffende beskrivelse av vårt institutt, som er preget av stor spredning både i tematikk, geografi og metodevalg. De neste seks årene vil vi derfor ha som overordnet mål å styrke fokuset på teori og metode som kan samle fagmiljøet til et felles løft. 

Ettersom forskning på nordnorske og samiske problemstillinger i tråd med Universitetets og Sv-fakultetets strategier er det tematiske hovedsatsningsfeltet, vil komparasjon med det globale urfolksperspektivet være sentralt. Nettopp sammenhengen mellom det regionale og det globale er en tematikk som går igjen både i Sv-fakultetes forskningsstrategi og i forskerinitierte prosjekter som CEPIN. Med den bredde instituttets faglige ansatte dekker både på det nordlige feltet og på andre kontinenter ønsker vi å styrke utvekslingen av både metodiske og teoretiske perspektiver på hvordan det globale har virket inn på det regionale i et komparativt perspektiv, noe som rommes av begrepet glokalisering. 

Felles forskningsløft: Teoretiske og metodiske utfordringer 

Som fellesnevner vil vi anlegge et dynamisk perspektiv på forskningen, med fokus på samspill mellom folk og steder, religion og samfunn, både i et historisk perspektiv og med fokus på samtida. Herunder vil vi søke å belyse det kommunikative aspektet i religion. All religionsutøvelse handler om kommunikasjon. I en samisk kontekst kan folk forholde seg til makter i naturen som ’personer’ med sjel som man kan kommunisere med. Om man ber til Gud i kirka, eller er med på en tilbedelsesfest i anledning Hussains martyrium, så henvender man seg til en hellig makt, og forventer at den både hører og svarer. Dette perspektivet forutsetter at man forholder seg til folks erfaringer som religiøse ”fakta”, og at man forsøker å forstå de ”emiske” epistemologier som gjør virkeligheten forståelig for folk selv. Dette utelukker imidlertid ikke at man både kan og bør stille seg kritisk til fortolkningen av slike ”fakta”, og hvordan de for eksempel kan brukes for å fremme politiske eller økonomiske interesser.

Den store metodiske og tematiske spennvidden blant de ansatte vil vi  bruke som en ressurs i utviklingen av teoretiske og metodiske perspektiver. Som nevnt i innledningen vil bruk av ulike kildekategorier, ulike tolkningsstrategier og diskusjon rundt anvendelse av terminologi og begrepsapparater være et felles fokus for seminarvirksomheten på instituttet den neste seksårsperioden. På dette feltet ser vi at vi alle har mye å bidra med, som gjør at vi kan få brukt den unike ressursen det er å ha erfaringer fra bruk av ulik metode og empirisk materiale.

Kildekategorier

Innenfor kildekategorier har faget i tråd med endringen fra å være religionshistorisk orientert til å bli et samfunnsvitenskapelig fag åpnet opp for andre kildekategorier enn de tekstbaserte. I tillegg til språklig materiale fra feltarbeid og intervju, brukes også visuelt materiale. Dette kan være framskaffet av forskeren selv, som en del av det empiriske materialet, som fotografier og film, og det kan være forskningsobjekter som ikoner, religiøse kunstverk, offersteiner og gravsteder. Måten religiøse grupperinger presenterer seg selv eller omtales gjennom massemedia og Internett i tekst og bilder er også et nytt felt som åpner for bruk av gamle og nye metoder. Religionsfagets kompetanse innen tekststudier kan med fordel utnyttes i kombinasjon med studiet av et visuelt materiale, hvor man studerer forholdet mellom de to mediene i kommunikasjonsprosesser. Fungerer det visuelle materialet som en illustrasjon til teksten, som en kommentar, eller som en utvidelse av tekstens meningsbærende potensiale? Fagets samtidige perspektiv gir også anledning til å studere sosiale aktørers tolkninger av, holdninger til, og bruk av religiøse gjenstander og visuelle representasjoner, både i rituelle sammenhenger og i hverdagslivets situasjoner. Et studie av japanske buddha-figurer kan fokusere både på kunstverkets framstillingshistorie i ulike epoker, men også hvordan buddhister relaterer seg til motivet i en sosial kontekst. Forskerens produksjon av visuelle kilder, slik som fotografier og film, til bruk for den videre analyseprosessen inviterer dessuten til refleksjon rundt dokumentasjon, kildenes status og analysen av dette.

Tolkningsstrategier

Kildematerialet kan bringes til veie og analyseres på bakgrunn av ulike perspektiver. Studier som er rettet mot samtiden og bygger på feltarbeid og intervju, vil styrkes betraktelig om de ses i et historisk perspektiv, som bygger på teksstudier. Og studier rettet mot fortiden, som bygger på den historisk/filologiske metode kan dra nytte av de perspektiver som samtidsstudier tilfører både fra empiriske undersøkelser og gjennom nylesning av tekster i lys av nyere teori. Det historisk/filologiske perspektivet og samtidsperspektivet genererer viktige teoretiske innsikter som virker inn på begge forskningsperspektiver. Spesielt gjelder dette studier av forandrings-prosesser under lengre tidsløp, for eksempel assimilasjons- eller akkulturasjons-prosesser.

Da instituttet ble grunnlagt for ti år siden valgte man bevisst å kalle seg religionsvitenskap. Man kan si at dette lå i tiden ettersom en rekke andre forskningsmiljøer også la om fra et rent religionshistorisk fokus, til også å omfatte  samtidige perspektiver. Overgangen fra å primært være orientert mot historisk og hermeneutisk forskning til å rette fokus på samtiden har stilt faget ovenfor nye metodiske utfordringer. Med bakgrunn i at en stor del av forskningen på instituttet er basert på samtidsstudier, hvor feltarbeid og intervju er brukt som metode, vil vi rette fokus på ”det hermeneutiske feltarbeidet”. Hvordan kan vi bruke det fundamentet som ligger i den historisk/filologiske fagtradisjonen for å styrke de samtidige perspektivene, og hvordan kan samtidsstudier virke tilbake på historiske perspektiver? Hva vil det si å drive feltarbeid når man er religionsviter? Hvordan spiller det hermeneutiske, fortolkende perspektivet inn på det feltmetodiske? Dette er det skrevet lite om innenfor faget. Den brede erfaringen blant ansatte og studenter med feltarbeid, intervju og tekststudier som metode vil danne grunnlag for å diskutere disse utfordringene. 

Det hermeneutiske, fortolkende perspektiv har vært sentralt innen religionsstudier fra starten av. Der den ’klassiske’ hermeneutikken hadde fokus på forfatterens intensjoner, har den ’kritiske’ hermeneutikken vært rettet mer mot teksters ’virkningsfelt’ i møtet med leseren. Utvidningen av tekstbegrepet til å omfatte også det ikke-skrevne og det ikke-språklige, har gjort det anvendelig som et analytisk perspektiv som rommer alt som kan fortolkes som meningsbærende. Det historisk-filologiske er en av grunnbjelkene innenfor studier av religiøse skrifter, men også her er interessen idag vendt mot å bruke antropologisk og etnografisk feltmateriale som sammenligningsgrunnlag. Narrotologi og intertekstualitet er også metoder fra tekststudier som i dag har et utvidet brukspotensiale. Retorikken har vært knyttet til litterære studier og juss, og har store likhetstrekk med et sentralt perspektiv innen samfunnsforskningen idag; det diskursive. Dette kan brukes som et kritisk perspektiv for å få fram hvordan motsetninger i materialet kan være uttrykk for ulike strategiske valg hos de sosiale aktørene. Det diskursive perspektivet bygger i stor grad på teorier om sosialkonstruktivisme, som vektlegger at virkeligheten er sosialt skapt gjennom menneskers handlinger og språkbruk, og at alle samfunn derfor kontinuerlig er i endring. Det sentrale fokus rettes ofte mot at folk har motstridende interesser, og at hvordan de påvirker endringsprosessene i sin ønskede retning kan avleses gjennom symbolspråket de underbygger sine argumenter med. 

Gjennom forskningen på instituttet ønsker vi å belyse dynamikken mellom religion i en offentlig diskurs og i enkeltmenneskers livsverden. Studier av religiøs retorikk eller diskurs har stort sett fokusert på talerens språkbruk og overbevisningskraft. Instituttet ønsker å sette slike studier inn i et større perspektiv ved å se på tilhørernes respons, med fokus på dynamikken mellom den som taler og de som lytter. Hvilken respons møtes taleren med? Hvordan tilpasses språkbruk for å imøtegå lytternes forventninger? Hvordan virker deltakerne inn på dynamikken i ritualer? Hvordan fortolkes myter inn i lytternes livsverden? Hva menes med myter og ritualer i historiske og samtidige kontekster?

Begrepsutvikling

Dette knytter an til diskusjonen rundt anvendelse av terminologi og begrepsapparater. Ikke bare begreper som rituale og myte, men også mange av –ismene, som animisme og synkretisme, har vært revurdert og forkastet ettersom stadig nye perspektiver gjør oss forskere kritiske til hvordan begreper har vært brukt før. Dette er et særskilt felt hvor det historiske og det samtidige gjensidig virker inn på hverandre ettersom nye samtidsstudier kan føre til at man må se både kildematerialet og forskningshistorien i et nytt lys. Spesielt kan det være relevant å belyse behovet for å innarbeide nye begreper som springer ut av empiriske beskrivelser versus det å revidere eksisterende terminologi. Er synkretisme fortsatt et kulturimperialistisk begrep, eller kan man i en senmoderne kritikk vise til at ingen religioner har utviklet seg i et vakuum og at alle religioner derved er synkretistiske? Faller man da i relativismens grav, eller kan man bruke den post-moderne kritikken til å se på elementer av likheter mellom forskjellige religiøse uttrykk som noe annet enn ”survival of the fittest”? 

På det teoretiske feltet vil det være en utfordring å se på hvordan kritiske perspektiver som kjønnsforskning, postkolonialisme og poststrukturalisme kan belyse det lokale feltet. Hvordan uttrykkes forståelsen av kjønn i en læstadiansk forsamling? På hvilken måte har koloniseringa av det samiske folk påvirket den religiøse identiteten? Hvilken betydning har bruk av begreper som shamanisme og animisme for forskeres og legfolks oppfatninger av religiøse uttrykk? Kan man nærme seg et forskningsfelt både innenfra og utenfra samtidig? Dette er problemstillinger som ikke er strengt knyttet til et nordlig perspektiv, men som vil kunne aktualiseres som et kritisk perspektiv i alle forskningsprosjekter på instituttet.

Gjennom at hver ansatt ut i fra sitt materiale formulerer problemstillinger rundt de metodiske og teoretiske temata som her er skissert, har vi som målsetning å skape et stimulerende miljø som kan løfte den komparative kompetansen på instituttet.

Tematiske fokus 

Universitetet i Tromsø har et spesielt ansvar for studier av og forskning på samiske, nordnorske og arktiske forhold. Institutt for religionsvitenskap har derfor som særlig satsningsområde forskning på religiøse uttrykk innenfor det nordnorske, samiske, og arktiske. Med utgangspunkt i erfaringer med problemstillinger knyttet til urfolk og regionale perspektiver, vil instituttet prioritere forskningsaktivitet rettet mot ulike religiøse uttrykksformer knyttet til mytedannelse, kulturmøter og perspektiver på ulike slags makter som griper inn i folks livsverden, både de religiøse og de profane. Et viktig mål vil være å klarlegge hvordan slike uttrykk utformes i et dynamisk samspill mellom folks virkelighetsforståelser, sosiale praksiser og omgivelser. Nordområdeperspektiver er en type problematikk, allmenn religionshistoriske / -vitenskapelige perspektiv et annet.                

Folkereligiøsitet

I nordnorsk sammenheng har landskapet spilt en sterk rolle for folks religiøse identitet. Dette gjelder både spesifikke steder, som har vært knyttet til det hellige, og landsdelens særegne natur som sammen med et arktisk klima har satt folk i et avhengighetsforhold til de makter som råder over tilværelsen. Folkereligiøsiteten i nord er nært knyttet til fortellinger om og erfaringer med ulike vesener og fenomener i naturen. Denne dynamikken mellom folk og andre vesener i naturen kan tolkes inn i rammene for en kommunikativ teori, der man kan ha kontakt med andre enn folk som er personer og har sjel; huldra, draugen, saajva, halddit etc. 

Også den kristne forståelsen i nord er nært knyttet til natur og værfenomener. Oppfatningen av å møte Gud i naturen oppgis i dag som en årsak til at kirkerommet trekker mindre enn fjellet når finværet faller på en søndag. Folks forhold til kristendommens gud og andre makter har også vært dynamisk; man har forholdt seg til de ulike maktene som utfyllende elementer i tilværelsen. Et sentralt spørsmål her er om folks forhold til naturen har endret seg gjennom modernisering, der stadig færre har tilknytning til primærnæringer og ny teknologi har endret hverdagen for de som fortsatt høster av naturen. Er det fremdeles slik at steder i naturen har en særskilt betydning for folks religiøse identitet i dagens Nord-Norge?

Dynamikken mellom folk og sted som gjensidig påvirker hverandre må også sees i et tidsperspektiv. På hvilke måter har forholdet til spesielle steder og naturen generelt endret seg over tid? Hvordan henger dette sammen med endringer i religiøs identitet? Og hvordan uttrykkes regionale forskjeller over tid?

Flerkulturalitet og religiøs identitet

Det dynamiske perspektivet vil også være grunnleggende for forståelsen av samspillet mellom de ulike folkegrupper som i århundrer har levd sammen i nord og påvirket hverandre. For eksempel vil forskning på sammenhenger mellom det norrøne og det samiske kunne stille spørsmål som hvilke kontaktpunkter finnes mellom norrøn seid og samisk shamanisme. Instituttet vil med sine forskningsprosjekter fokusere på hvordan kunnskap og erfaring har vært utvekslet gjennom ulike typer møter og konflikter. Der eldre forskning på samisk og norrøn religion bygger på en sosialdarwinistisk tenking som ga utslag i ensidige kulturlånsteorier, vil nye lesninger av både norrønt og samisk kildemateriale kunne bringe fram andre perspektiver på sammenhengen mellom det norske, det kvenske og det samiske i historisk tid.

Når det gjelder ”de tre stammers møte” har mye av religionsforskningen vært rettet mot læstadianismen, dels som et sammenbindende element og dels som et middel for den enkelte gruppe til å utvikle en selvstendig identitet. Båndene mellom læstadianisme, folkereligiøsitet og samisk religion utfordrer stadig våre perspektiver på hvordan kristendommen som et globalt fenomen har blitt og stadig blir fortolket i lokale kontekster.  Her har instituttet både bred og dyp kompetanse, og har utviklet samarbeid med forskningsmiljøer på tvers av de nasjonale grensene for å kunne analysere læstadianismen både som lokale uttrykk og i en større sammenheng. Instituttet ser det som viktig å styrke samarbeidsrelasjonene med kvenske, svenske, finske og russiske forskningsmiljøer. I et historisk perspektiv er det ennå mange aspekter av læstadianismens framvekst og utbredelse som ikke er belyst, mens det i samtida er en utfordring å forstå læstadianismen som en del av diskursen om religionens rolle i et moderne samfunn. Deler av den læstadianske bevegelsen gjennomgår i dag viktige endringsprosesser som selvstendiggjøring i forhold til den norske statskirken, tilpasninger til det moderne storsamfunnet og en økende internasjonalisering (med selvstendige forsamlinger spredt over hele verden). Hvordan slike prosesser foregår og hvilke konsekvenser de kan få finnes det i dag nesten ingen forskning på og innenfor dette feltet vil instituttet være en pådriver.

Fjerde verdens teologi

Et felt som har åpnet seg siden 1960-tallet er det internasjonale fokuset på ”third world theologies”, der kristen teologi og praksis omfortolkes av folk i den ’tredje verden’. Ifølge denne språkbruken regnes urfolk som den ”fjerde verden”, og instituttet ønsker å bidra til å bygge opp forskning på det som de siste tyve årene har blitt kalt ”fourth world theologies”. I møtet mellom den kristne kirka og urfolk skjer det mye spennende. I en samisk kontekst handler dette blant annet om forsøk både fra samisk hold og fra kirkas side på å forene samiske kulturelle forståelser med en kristelig uttrykksform. Her vises den globale påvirkningen gjennom at man fra samisk hold søker erfaringer og inspirasjon fra andre urfolk. Hvordan uttrykkes en slik ’global’ urfolkserfaring som møtet med kristendommen har vært og er i en samisk sammenheng? Hvordan kan man forstå de ulike reaksjonene på forsøk med å integrere elementer fra den samiske religionen i kristne gudstjenester? 

Det nyreligiøse mangfoldet

Dette leder naturlig over i et annet møte; mellom nyreligiøsitet, samisk shamanisme og nordnorsk folkereligiøsitet. Flere prosjekter på instituttet har fokus rettet mot hvordan alternative religiøse bevegelser knytter seg opp mot det samiske. Det kan være grunn til å rette spørsmålet den andre veien også; hvordan knytter samiske aktører seg opp mot det nyreligiøse som en global bevegelse? Skjer dette analogt til den måte kristne teologer søker inspirasjon i ulike ’fjerde-verdens-teologier’?

Religion i Barentsregionen

Det etablerte forskningssamarbeidet mellom Universitetet i Tromsø og forskningsmiljøer i Arkhangelsk og Moskva gir mulighet for å rette forskning mot nye og gamle religiøse bevegelser i Nordvest-Russland. Kola-halvøya er relativt nært og lett tilgjengelig, og innbyr til komparative perspektiver på hvordan samspillet med den russisk-ortodokse kirka har preget den lokale samiske religiøse forståelsen. De kulturelle og religiøse møtene som Pomor-handelen åpnet opp for har knyttet Nord-Norge til Arkangelsk, hvor man i dag har en unik mulighet til å belyse fremveksten av nye religiøse bevegelser, spesielt gjennom samarbeid med det nyopprettede religionsvitenskapelige instituttet ved Pomor-universitetet. Med utgangspunkt i dette forskningsmiljøet har man også mulighet til å drive forskning både på de ’Gammeltroende’ miljøene og den russisk-ortodokse kirke og dens mange klostre i regionen. Religionens vilkår under et ateistisk styre og under omveltningene etter oppløsningen av Sovjet unionen er også et relevant forskningsfokus. Både forskningsmessig og religiøst er Arkangelsk sentral i russisk sammenheng, og samarbeidet som er bygd opp siden 1990-tallet vil videreføres gjennom tverrfaglige prosjekter.

Religionshistorie fra et nordlig perspektiv

Vinteren 2005 ble det for første gang gitt ut en bok som tok for seg Norges religionshistorie. De religiøse strømningene har fulgt kommunikasjonsveiene på kryss av nasjonalstatenes grenser, noe som gjør at et ensidig nasjonalt fokus ikke vil være i stand til å se religionens rolle i en regional kontekst. Ved instituttet har vi lenge sett det som en utfordring å få igangsatt et prosjekt å skrive en religionshistorie som omfatter både Nordkalotten og Kola-halvøya, det vil si hele Sápmi (Sameland) under ett. Dette vil være et langsiktig prosjekt, i samarbeid med forskningsmiljøene på historie og arkeologi. Det pågående samarbeidet med disse miljøene om forskerskolen ’Flerkulturelle relasjoner i et historisk perspektiv’ vil være et aktuelt fora for å gjennomføre et slikt omfattende prosjekt.

Religionsbyen Tromsø

Tromsø by har en lang historie som kirkested, og forskning på byens religiøse historie er svært relevant. Med et fokus på det stedegne vil det også være naturlig å oppfordre studenter til å utforske det mangfoldige religiøse liv som utspiller seg i Universitetets nærmiljø i samtiden. En måte å bruke undervisningen som et element i forskningen er å knytte undervisningen til lokale religiøse miljøer. Dette kan være med på å skape grunnlagsmateriale for forskningen rundt ’religionsbyen Tromsø’, og virke rekrutterende på forskerspirer blant studentene. 

Tromsø har utropt seg selv som urfolksby, anti-rasistisk by og fredsby; noe som har rettet fokus mot at folk fra mange nasjoner har flyttet til byen og etablert tilhørighet til Tromsø. Mange har etablert seg som diaspora-miljøer, med egne arenaer for religiøse sammenkomster. Hvordan utformes disse religiøse uttrykkene i samspill med en lokal nordnorsk virkelighet? Her har instituttet allerede mange forskningsprosjekter i gang, som gjenspeiler mangfoldet fra læstadianske forsamlinger til byens egen moské. På dette feltet er det spesielt relevant med komparativ forskning fra andre ikke-nordlige kontekster. 

Religion og samfunn

Et dagsaktuelt felt er fokuset på begreper som kollektiv hukommelse og kulturelt minne (brukes om eksternalisert, materiell kultur). Et eksempel på dette her til lands er interessen for vern av kulturminner, og internasjonalt UNESCO’s ”Convention for the Safeguarding of the Intangible Cultural Heritage” (2003). Det uttalte, overordnede målet i begge diskursene er å bevare for kommende generasjoner et uttrykk for en kollektiv identitet. Det som under nasjonsbygningen på 1800- og 1900-tallet var et nasjonalt anliggende, har siden 1950-tallet i stadig større grad preget verdenssamfunnets forsøk på å artikulere en global kulturell identitet. Paradoksalt nok står ofte den kosmopolitiske ideologien i motsetning til de tradisjoner den hevder å representere, både fordi mange nasjoner ikke deler UNESCO’s pluralistiske ideal, og fordi fokuset på bevaring understøtter en ide om noe autentisk og genuint, som står i kontrast til en forståelse av at alle samfunn kontinuerlig er i endring. Dette eksemplet illustrerer hvordan arbeidet med kildekategorier, tolkningsstrategier og begrepsapparat griper inn i hverandre, noe som kjennetegner de tematiske forskningsfeltene.

Studiet av religion og politikk har den siste tiden fått stor oppmerksomhet innen religionsvitenskapen. Denne økende interessen kan for en stor del skyldes den offentlige debatten omkring religiøst motivert voldshandlinger, og den eskalerende kulturstriden som benevnes som «The Clash of Civilizations». Religionsvitenskapen spiller her en viktig rolle når det kommer til å nyansere og fordype diskusjonen rundt disse samtidsfenomenene, og gir en motvekt til det ofte ytre og ensidige i offentlige debatter. Religionsvitenskapen har i denne sammenheng muligheten til å benytte seg av flere ulike vinkler for å belyse spenningsfeltet mellom religion ogpolitikk, noe som ikke helt utelukker det å forholde seg til strukturer og prosesser i forkant av vold og konflikter. 

Studiet av ” religionens politisering”, dvs. omstendighetene hvor religiøse grupper bruker den politiske arena og det politiske språket for å vinne større innflytelse i samfunnet, har også fått stor oppmerksomhet innen religionsvitenskapen. Noe som derimot studeres i mindre utstrekning er det omvendte forholdet, nemlig politiske bevegelser og ideologier som bruker religiøse tilnærminger og symboler. Dette er nok et aspekt av spenningsfeltet religion-samfunn.

Samlet burde disse aspekter av spenningsfeltet religion-samfunn kunne generere nye og relevante problemstillinger for forskning.

Virksomheter

De linjer som er pekt ut gjennom forskningsstrategien vil vi gjennomføre med særlig fokus på disse feltene:

Rekruttering

For å øke rekrutteringen og styrke instituttets forskning vil vi arbeide for å knytte til oss stipendiater både på doktorgrad og post-dok. i tråd med forskningsstrategien. Vi vil også arbeide for å integrere masterstudenter i pågående forskningsprosjekter, blant annet ved å foreslå tema og problemstillinger for masteroppgaver.

Seminarer og konferanser

Vi vil styrke det eksisterende forskerseminaret blant de ansatte ved å pensle ut fokuserte problemstillinger innen teori og metode som vi ønsker at de ansatte skal belyse ut i fra sitt materiale. For å belyse de sentrale temata i forskningsstrategien vil vi arrangere både interne arbeidsseminarer og seminarer med inviterte forskere. For å få utnyttet de ressurser som brukes på å arrangere forskerkurs og andre seminarer der eksterne foredragsholdere inviteres, skal kursansvarlig knytte tematikken til instituttets forskningsstrategi og sørge for at den blir fulgt opp gjennom det interne forskerseminaret. Gjennom det åpne emnet REL-3004, som våren 2006 har tittelen ”Indigenous epistemologies”, vil de ansatte oppfordres til å presentere pågående forskningsprosjekter som et emne på mastergradsnivå.

Publisering

Instituttet har som mål å øke antallet publikasjoner. Både for å formidle forskningsresultater og synliggjøre de ansattes forskningsvirksomhet, og for å skape nødvendig litteratur til bruk i undervisning. De ansatte oppfordres til å bruke instituttets seminarer for å presentere utkast til artikler og kapitler, eller foredrag som kan omarbeides slik at de blir egnet for publisering.

